གཏམ་རྒྱུད་མགོ་བརྩམས་ནས་ཅུང་མ་འགོར་བར་ཡུན་ཏི་ཨམ་པའི་ཚོ་ཁག་ལྟ་བུའི་རུ་སྡེ་ཞིག་བྱུང་བ་དང་།དེ་ནས་་བྱིས་པ་མང་པོ་ཞིག་གིས་གཡང་མཚོའི་མཐའ་རུ་རུབ་ནས་རྡོ་བ་འཕེན་བཞིན།འདྲེ་མོ།འདྲེ་མོ་ཞེས་འབོད་ཅིང་།འབྱུང་རྐྱེན་ནི་ཁོ་མོའི་སྐྱེས་པ་རི་མགོ་ནས་རྦབ་ཀྱིས་རྒྱབ་ནས་བསད་དེ་ཁོ་མོ་ཡུག་ས་རུ་གྱུར་བ་རེད།དེ་ནས་ལྷ་ས་ནས་ཕེབས་པའི་བླ་ཆེན་ཞིག་གིས་ཁོ་མོ་འདྲེ་མོ་ཡིན་ཟེར་ནས་ཐག་བཅད་པ་དང་དུས་དེ་ནས་བཟུང་མི་ཚང་མས་ཁོ་མོ་ལ་མཐོང་ཆུང་བྱས་པ་རེད་ཟེར།ང་ཚོ་བོད་པས་སྲོལ་རྒྱུན་ནང་དུ་བུད་མེད་ཅིག་ཡུག་སར་བུད་ཚེ་དེ་ནི་མི་རིགས་གཞན་དང་མཚུངས་པར་ལྟ་སྟངས་དེ་འདྲ་ལེགས་པོ་མི་འཛིན་པ་ནི་བདེན་མོད།འོན་ཀྱང་ཡུག་ས་བུད་ཚེ་འདྲེ་མོ་ཞེས་བོས་ནས་མི་ཚང་མས་བརྙས་རྨོད་མི་བྱེད་པ་དང་།་བྱིས་པ་དག་གིས་ཀྱང་དེ་ལྟར་འབོད་མི་སྲིད།ལྷག་པར་དུ་བོད་ཀྱི་བླ་ཆེན་ཞིག་གིས་ཉམས་ཆུང་བུད་མེད་ཅིག་ལ་འདྲེ་མོ་རེད་ཟེར་ནས་མི་ཡི་ཐོབ་ཐང་འཕྲོགས་པ་ཞིག་གཏན་ནས་མེད་ལ།གཞུང་གང་དང་གང་དུའང་ཡུག་ས་ཐམས་ཅད་འདྲེ་ཡིན་པའི་སྒྲུབ་གཞི་ཞིག་གཏན་ནས་མེད།དེ་ནི་བོད་མིའི་བུད་མེད་ཀྱི་ཐོབ་ཐང་ལ་འཁྱོག་བཤད་བྱས་པ་ཞིག་རེད།